Virallinen lehti nro C 297 , 15/10/1999 s. 0083



KIRJALLINEN KYSYMYS E-3593/98 esittäjä(t): Jan Mulder (ELDR) komissiolle (3. joulukuuta 1998) Aihe: Yhdysvaltalaisten luonnonmukaisesti viljeltyjen maataloustuotteiden laatumerkinnän käyttö Muutamissa viimeaikaisissa lehtikirjoituksissa on tullut esille Yhdysvaltojen aikomus uudistaa sääntöjä, joita se soveltaa luonnonmukaisesti viljeltyihin maataloustuotteisiinsa. Tavoitteena on erityisesti se, että geneettisesti muunnettujen organismien (GMO:t) käyttö luonnonmukaisessa maataloudessa sallittaisiin. 1. Voiko komissio vahvistaa tämän tiedon? 2. Onko komissio sitä mieltä, että jos Yhdysvallat päättää uudistaa näitä sääntöjä, Yhdysvalloista tuodut luonnonmukaisesti viljellyt tuotteet tulevat olemaan kauppojen hyllyillä Euroopan unionissa tuotettujen luonnonmukaisesti viljeltyjen tuotteiden vieressä niin, että kuluttajalle ei ilmoiteta näiden tuotteiden erosta (toiset ovat GMO:ita)? 3. Voiko komissio kertoa, miksi codex alimentarius -säännöstössä ei ole vielä koodeksia luonnonmukaisesti viljellyistä tuotteista? Komission jäsenen Franz Fischlerinkomission puolesta antama vastaus (1. helmikuuta 1999) 1. Komissio antoi Maailman kauppajärjestössä (WTO) kaupan teknisistä esteistä tehtyyn sopimukseen liittyvien järjestelyjen mukaisesti lausunnon luonnonmukaista viljelyä koskevasta Yhdysvaltojen sääntöehdotuksesta. Erityistä huolta on herättänyt Yhdysvaltojen standardiluonnoksissa esitetty suunnitelma geneettisten muunnettujen organismien sallimisesta. Yhdysvaltojen alkuperäinen luonnonmukaisen viljelyn standardeja koskeva sääntöehdotus hylättiin toukokuussa 1998 lukuisten geneettisesti muunnettua viljaa koskevien lausuntojen sekä tällaisen viljan sisällyttämisestä sääntöehdotukseen esitettyjen vastalauseiden vuoksi. Komission mielestä on luonnollista, ettei geneettisesti muunnettua viljaa mainita piakkoin julkaistavassa tarkistetussa ehdotuksessa. 2. Luonnonmukaisesti viljeltyjen tuotteiden tuotantoa ja merkitsemistä koskevat yhteisön säännöt ovat kattavat. Maataloustuotteiden luonnonmukaisesta tuotantotavasta ja siihen viittaavista merkinnöistä annetun neuvoston asetuksen (ETY) 2092/91(1) 11 artiklassa säädetään kolmannesta maista yhteisöön tuotavien tuotteiden tarkastusten vastaavuutta koskevasta järjestelmästä. Järjestelmää hallinnoivat joko komissio (11 artiklan 1 kohta) tai, Yhdysvalloista tuotavien tuotteiden osalta, jäsenvaltiot (11 artiklan 6 kohta). Yhteisön vaatimuksissa edellytetään, että ennen luonnonmukaisesti viljeltyjen tuotteiden tuontia kolmansista maista yhteisöön on osoitettava, että kyseiset tuotteet on saatu aikaan yhteisön tuotantoon sovellettavia vastaavia tuotantosääntöjä ja tarkastustoimenpiteitä noudattaen. Neuvosto pohtii parhaillaan geneettisesti muunnettujen organismien kaikkinaisen käytön kieltämistä yhteisössä harjoitettavassa luonnonmukaisessa viljelyssä. On selvää, että neuvoston tehtyä tätä asiaa koskevan päätöksen geneettisesti muunnettujen organismien mahdollista käyttöä kolmannessa maassa harjoitettavassa luonnonmukaisessa viljelyssä on tarkasteltava tarkastusten vastaavuutta koskevan järjestelmän puitteissa. 3. Tarkasteltavana olevassa Codex Alimentarius -säännöstöluonnoksessa määrätään geneettisesti muunnettujen organismien käytön kieltämisestä luonnonmukaisessa viljelyssä ja annetaan maille lupa ottaa käyttöön luonnonmukaisesti viljeltyjen tuontitarkastusten vastaavuutta koskevat järjestelmät. Luonnonmukaisesti tuotettuja (viljaperäisiä) tuotteita koskeva Codex Alimentarius -säännöstö hyväksytään todennäköisesti kuluvan vuoden (1999) huhtikuussa. (1) EYVL L 198, 22.7.1991.